MINIMUM

**MINIMUM** – Vilniaus universiteto dramos trupė. Vadovas - režisierius Rimantas Venckus. Trupė sukurta kaip alternatyva tuometiniam VU teatro kolektyvui „Kiemo teatras“. Pasak R. Venckaus, tuo metu reikėję kitokio teatro – kamerinio, psichologiškai niuansuoto, orientuoto daugiau į turinį nei į formą, sudarančio sąlygas atskleisti jaunųjų aktorių galimybes ir atsiskleisti jų asmenybėms.

2006 m. „MINIMUM“ ir „Kiemo teatras“ susijungė į vieną VU teatrą. Jo trupės - MINIMUM (rež. R. Venckus) ir „Kinetinė“ (judesio) trupė (rež. A. Pulkauninkas).

VU teatras įsikūręs senoviniame rūsyje, VU Filologijos fakultete. Teatre spektaklį gali žiūrėti apie 50 žiūrovų. Dėl savo mažos erdvės teatras buvo pavadintas „MINIMUM“. Kameriniame rūsyje aktorių plastinės išraiškos (judesio) galimybės yra minimalios. Taip pat minimalus ir scenografijos poreikis – pats interjeras atstoja scenografiją.

Nuo 2006 m. trupė vaidina ne tik rūsyje, bet ir didžiojoje VU Teatro salėje. Pasak R. Veckaus, išeinant ir į didesnes erdves, padėtis truputį keičiasi, bet išlieka gyvuoti dar vienas trupės pavadinimą pateisinantis principas – režisieriaus nuostata, kad aktorius yra tas didysis „MINIMUM'as“, be kurio teatras negali egzistuoti. R. Venckaus nuomone, be visko teatre galima apsieiti, išskyrus aktorių. „Jei bus nors vienas aktorius - be dekoracijų, be muzikos, be apšvietimo - bus ir teatras, bent jau minimalus”.
 
 
MINIMUM nuolat reprezentuoja Vilniaus universitetą. Dramos trupė yra vaidinusi Londone, Paryžiuje, Insbruke, dalyvavo tarptautiniuose universitetų teatrų festivaliuose Puebloje (Meksika), Mursijoje, Alikantėje (Ispanija), Lione, Bezansone (Prancūzija), Lježe (Belgija), Potsdame, Erfurte, Rudolštate, Paderborne (Vokietija), Zagrebe (Kroatija), Minske (Baltarusija), Florencijoje (Italija). Apie MINIMUM spektaklius rašyta spaudoje, palankių kritikos vertinimų sulaukta ne tik Lietuvoje, bet ir užsienyje (Austrijoje, Vokietijoje, Didžiojoje Britanijoje).

Trupė ir ypač jos vadovas yra vienas iš pagrindinių organizatorių rengiant tarptautinius universitetų teatrų forumus Vilniuje.

## Nariai

Trupę sudaro apie 30 studentų iš įvairių fakultetų. 

Teatrui per jo gyvavimo laikotarpį yra priklausę apie 200 žmonių. Iš jų - Antonijus Kesada, dainininkas, grupės „Next” narys; Gabija Vitkevičiūtė, TV žurnalistė; Marijus Žiedas, LTV laidos „Panorama“ vedėjas.

Iki MINIMUM atsiradimo R. Venckaus režisuotuose spektakliuose vaidino: 
*Saulius Beržinis, kino režisierius; 
*Toma Birmontienė, Lietuvos Konstitucinio Teismo teisėja, MRU profesorė; 
*Alfredas Bumblauskas, istorikas, VU profesorius; 
*Vanda Juknaitė, rašytoja; 
*Darius Kuolys, kultūros, politikos, visuomenės veikėjas; 
*Algirdas Kumža, teisininkas, diplomatas; 
*Dalia Michelevičiūtė, aktorė; 
*Arūnas Mickevičius, filosofas, VU docentas; 
*Violeta Mickevičiūtė, skaitovė, buvusi radijo diktorė; 
*Algirdas Paleckis, politikas; 
*Egidijus Šileikis, Lietuvos Konstitucinio Teismo teisėjas, VU profesorius; 
*Irena Tumavičiūtė, filologė; 
*Arūnas Žemaitis, verslininkas 
*kt.

## Spektakliai
* Filopatris, arba Dorybė (2014)
* Cirkas (2013)
* Durlendo viešpats (2012)
* Maratonas (2011)
* Sparnai (2010)
* Sveiki, aš Hamletas (2010)
* Gaudeamus Igitur (2009)
* Margarita – Mara Zalytė (2008)
* Chapel B – Algimanas Mackus (2007)
* Artimo meilė - Leonidas Andrejevas (2007)
* Kainas - Artūras Gelusevičius (2006)
* Arklys senate - Leonidas Andrejevas (2005)
* Lauke, už durų - Volfgangas Borchertas (2004)
* Giesmė apie Gediminą - Balys Sruoga (2003)
* Aš Romeo, Aš Džiulijieta - pagal Viljamą Šekspyrą (2003)
* Beatričė - Juozas Grušas (2002)
* Sokrato gyvenimas arba mirtis (2001)
* Variacijos Lyro tema - pagal Viljamą Šekspyrą (2000)
* Oneginas Markučiuose - pagal A. Puškiną (1999)
* Apreiškimas pagal Šekspyrą - bendro projekto dalis (1999)
* Antigonė - Sofoklis (1998)
* Mefistofelis prieš Faustą - pagal Volfgangą Goethe (1996)
* Kelionė į Tranajų - R. Šeklis (1995)
* Diagnozė: Šekspyras - Pagal Viljamo Šekspyro kūrybą (1995)
* Maištininkas - (1994)
* Meilė ir laikas - Pagal "Romeo ir Džiulijietą" (1993)
* Aklieji - M. Meterlinkas (1992)
* Prometėjas, Judas ir kiti lietuviai - pagal lietuvių dramaturgiją (1991)

## Nuorodos, šaltiniai
* Oficialus trupės tinklalapis